Prieteni,  
  
Ca majoritatea dintre dumneavoastră am fost si eu martorul incitărilor și al violențelor care au avut loc vineri, 10 august 2018 în Piața Victoriei din București. Cred cu tărie că insultele, jignirile, ura, dezbinarea și incitarea românilor împotriva românilor nu pot face bine unei națiuni. De asemenea, cred că oamenii onești, care muncesc în străinătate pentru a-și întreține familiile și pentru a trimite bani acasă, la părinți și la bunici, nu merită să fie asociati cu violențele din Piața Victoriei. Incitarea la ură și actele de violențe trebuie însă să înceteze, iar instituțiile statului, ordinea de drept trebuie apărate cu toate forțele și mijloacele legale! Deturnarea manifestațiilor în acțiuni violente, cu scopul răsturnării Guvernului și pentru înlăturarea puterii politice stabilită în mod legitim, prin alegeri libere și corecte nu pot fi tolerate! Folosirea violenței în scop electoral și a pumnului ca mijloc de preluare a puterii sunt inacceptabile!  
  
Pe această cale fac un apel la rațiune și la unitate! Să fim raționali pentru a face diferența între adevăr și manipulare și să fim uniți căci doar așa putem merge mai departe, ca națiune! Haideți să ne construim viitorul cu calm, în respect față de toți conaționalii noștri, dar și față de legile care guvernează această țară!  
  
Așa să îmi ajute Dumnezeu!